Lasse Norres

Lars ”Lasse” Johan Christian Norres (21. syyskuuta 1952 Helsinki – 14. marraskuuta 2025) oli suomalainen musiikki- ja viihdealan vaikuttaja. 1980-luvulla hän toimi suositun Dingo-yhtyeen managerina ja Finnlevyn tiedottajana. Sen jälkeen hän työskenteli omassa yrityksessään nimeltä Entertainment Capital Finland Oy (myös Riopop Oy Ltd. / ECF Oy).
Ura musiikkialalla.
Norres työskenteli Musiikki-Fazerilla vuodesta 1976, ja toimi Kari Tapion, Katri Helenan ja Paula Koivuniemen sekä Hurriganesin managerina. 
Norres toimi suositun Dingo-yhtyeen managerina 1980-luvulla. Norreksen ja Dingon yhteistyö alkoi vuonna 1984, kun Norres työskenteli Finnlevyn tiedottajana. Norres irtisanoutui Finnlevyltä vuonna 1985 ja siirtyi Dingon kokopäiväiseksi manageriksi. Hän perusti Dingon kanssa myös levy-yhtiön Bang Trax ja toimi sen toimitusjohtajana. 
Norreksen ja Dingon jäsenten välillä alkoi olla kasvavia erimielisyyksiä muun muassa rahankäytöstä. Dingon jäsenet perustivat Norreksen tietämättä myös oman osakeyhtiön. Lopulta Dingon jäsenten sisäiset erimielisyydet ja kasvavat talousongelmat johtivat yhtyeen hajoamiseen lokakuussa 1986.
Norres toimi Dingon managerina myös yhtyeen tehtyä paluun vuosina 1993–1994. Norres toimi Dingon managerina myös 2000-luvun alussa.
Norres sanoi myöhemmin olleensa harmissaan siitä, että hänet muistetaan lähinnä vain Dingon managerina, vaikka hän oli tehnyt uransa aikana yhteistyötä myös lukuisten muiden artistien kanssa.
Dingon ja Lasse Norreksen yhteistyötä käsitellään myös vuonna 2024 julkaistussa elokuvassa "Levoton Tuhkimo". Norresta elokuvassa esitti Elias Salonen. Norres piti roolihahmoaan epäonnistuneena. Norreksen mukaan elokuva antaa hänestä todellisuutta ahneemman vaikutelman.
Norres palasi 1990-luvulla töihin Fazer Finnlevylle ja työskenteli myös sen tilalle perustetussa Warner Music Finlandissa. Hän johti myös perustamaansa tapahtuma-alan yhtiötä Riopop Finlandia ja Entertainment Capital Finlandia.
Norres sai marraskuussa 2025 postuumisti Vantaan kaupungin Merkittävän kulttuuriteon palkinto. Se myönnettiin hänelle ”vaikuttavista ansioista Vantaan kaupungin taidekentän elävöittämiseksi”. Norres sai tiedon palkinnosta jo ennen kuolemaansa.
Luottamustoimia.
Lasse Norres oli Lastenklinikoiden Kummien hallituksen jäsen vuosina 1999–2004. Hän sai vuonna 2006 Finnish Hot Rod Associationin kunniakirjan ”Vuoden journalisti”, joka myönnettiin arvokkaasta työstä lajin eteenpäin viemiseksi. Vuonna 2008 hän sai Musiikki &amp; Media -palkinnon 40-vuotisesta elämäntyöstään musiikkialalla.
Norres valittiin Vantaan kaupunginvaltuustoon ensimmäistä kertaa kuntavaaleissa 2008. Hän toimi kaupunginvaltuutettuna vuosina 2009–2025. Hänet valittiin valtuustoon Kokoomuksen listalta ja hän oli kokoomuksen ehdokkaana eduskuntavaaleissa 2011.
Yksityiselämä.
Norreksella on 1990-luvun alussa syntynyt tytär lyhyestä suhteesta kenialaisen naisen kanssa. Norres avioitui heinäkuussa 1994 Tahiti Liljegrenin kanssa, mutta liitto päättyi eroon vain kaksi vuotta myöhemmin. Norres avioitui uudelleen vuonna 2002 Sari Poutiaisen kanssa ja heillä on yhdessä vuonna 2000 ja 2004 syntyneet lapset. Perhe on vuodesta 2006 asunut Vantaan Nikinmäessä.
Norres kuoli 73-vuotiaana kotonaan 14. marraskuuta 2025. Hän oli sairastanut syöpää.